Predkladacia správa

V súčasnosti je oblasť telekomunikačných aktivít vymedzená zákonom č. 195/2000 Z. z. o telekomunikáciách v znení zákona č. 308/2000 Z. z. o vysielaní a retransmisii. Dynamický rozvoj informačných a komunikačných technológií prispieva k postupnému splývaniu telekomunikačných, informačných a mediálnych technológií, čo si vyžaduje vhodné legislatívne prostredie.

Vzhľadom na úsilie Slovenskej republiky dosiahnuť vstup do Európskej únie a na úspešné zapojenie sa Slovenskej republiky do jednotného európskeho trhu je nevyhnutné uplatňovať rovnaké pravidlá, ako používajú členské štáty Európskej únie. Z tohto dôvodu je potrebné aj v oblasti elektronických komunikácií preniesť do právneho poriadku SR príslušnú legislatívu EÚ. Táto v súčasnosti pozostáva z nariadenia o uvoľnenom prístupe k miestnemu vedeniu, rámcovej smernice, štyroch špecifických smerníc a rozhodnutia o frekvenčnom spektre, ktoré spolu tvoria nový regulačný rámec oblasti elektronických komunikácií v EÚ.

Základným cieľom legislatívneho zámeru je pripraviť priestor potrebný pre vypracovanie a následné schválenie zákona o elektronických komunikáciách. Zákon o elektronických komunikáciách zruší a nahradí súčasný zákon o telekomunikáciách 

Cieľom navrhovaného zákona je aproximácia práva a implementácia nového regulačného rámca EÚ a zabezpečenie tak úplného súladu s acqis. V súvislosti s touto skutočnosťou je rovnako potrebné vybudovanie silného a nezávislého regulačného orgánu vybaveného príslušnými kompetenciami a právomocami na vykonávanie regulačných činností.
Zákon bude súčasne zameraný aj na odstránenie  nedostatkov telekomunikačnej legislatívy zistených v súvislosti s doterajšími poznatkami a praxou telekomunikačných subjektov.
Naliehavá potreba pripraviť a prijať zákon o elektronických komunikáciách vznikla aj v dôsledku neschválenia návrhu zákona, ktorý menil a dopĺňal zákon č. 195/2000 Z. z. o telekomunikáciách Národnou radou SR. 

Legislatívny zámer obsahuje stručný prehľad súčasnej právnej úpravy oblasti telekomunikácií, hlavné dôvody, ktoré vedú k vypracovaniu zákona o elektronických komunikáciách, ciele a navrhovaný obsah zákona. 

Návrh legislatívneho zámeru prešiel riadnym medzirezortným pripomienkovým konaním. Zásadné pripomienky, ktoré sa stali predmetom rozporu boli vyriešené na rozporovom konaní. Návrh legislatívneho zámeru bol predbežne prerokovaný odvetvovou tripartitou pošty a telekomunikácií na úrovni ministerstva. Návrh sa priamo nedotýka zamestnanosti a má čisto regulačný charakter. Zo strany Rady hospodárskej a sociálnej dohody nebol návrh legislatívneho zámeru požadovaný a preto sa nestal ani predmetom jej rokovania. Dňa 19. novembra 2002 bol návrh predmetom rokovania Legislatívnej rady vlády SR, ktorej pripomienky boli následne zapracované do textu návrhu.